**Dagsorden bestyrelsesmøde Fødder & Rødder**

A description...

Onsdag den 9. april 2025 kl. 17.00 hos Anke Spoorendonk, Harreslev

1: Valg af referent.  
 Else Nissen OK

2: Vedtagelse af protokollen fra forrige møde.

Ingen kommentarer

3: Forpersonens beretning:

**CISU:**

Ansøgning for projekt I Matola afvist:

Sammen med CISUs konsulent må dykke ned i, så vi gør hvad vi kan for at få et ja i september.

Set positivt er det godt, at de stiller høje krav. Vi er nybegyndere og læringskurven er stejl.

Set negativt, så mener vi, at vi har et velformuleret projekt - hvor der fås rigtigt meget for pengene.

I mellemtiden ser vi også en sammenhæng til, at der er stor utilfredshed med CISU i små organisationer, der mener, at de får afslag på gode projekter.

Også Etiopiens Børns formand Gunvor Vestergaard, der er F&R-medlem, har den oplevelse.

Afslaget har følgende begrundelse:

*Main reasons for rejection: · Expected results.*

*There is no clarity or coherence in the project since the planned activities are not mentioned in the proposal.*

*Seks sider - begrænset plads - så der skal åbenbart prioriteres.*

*The roles and responsibilities of the partners are not explained.*

*Target group. The target groups are not well-defined.*

*There is a lack of relevant numbers (estimates) of the different kinds of participants. ·*

*The project’s cost level. It is not possible to assess whether the cost level in relation to the project strategy, expected outputs, context, and size of and level of engagement with the target group is reasonable due to lack of information about outputs, strategy, context and target group.*

Kirsten og Niels Ole genansøger - deadline 11. juni.

**Seminar**

Forpersonen har deltaget i CISU-seminar om netværksdannelse og udvikling af organisationer i Århus i marts.

**Butiksbesøg**

Fire medlemmer af F&R har i marts besøgt butikken African Touch på Nørrebro i København. Vi fik en informativ rundtur af indehaverne, Kari Bente og Michael Grønborg, i den smukke butik med brugskunst og kunst fra en række afrikanske lande. Det vender vi tilbage til under punktet om Afrika Artefakt

**Ansøgning af fonde:**

Else har fundet frem til fem fonde, som vi kan søge. Måske er det også lettere nu, da vi har et helt konkret og velbeskrevet projekt at søge til. Med fotos af de mennesker, det drejer sig om og en mozambiquisk partner, Livaningo.

Formanden har desuden sendt en forespørgsel til en ny og stor fond, Arkaia.

**Økonomi:**

Der står pt. 45.500 kroner på kontoen.

Medlemstal: 72 har betalt kontingent for 2025. Det er hovedparten af de cirka 130 medlemmer, så det indikerer, at vi har loyale medlemmer.

Husk at skaffe nye medlemmer.

Formanden holder øje med, hvem der ikke har betalt kontingent for 2025 og rykker senere.

**Kommentarer til forpersonens beretning:**

Ang. anskaffelse af midler er der både talt om fondsansøgninger, donationer og kontakt til virksomheder ang. økonomi

Kirsten oplyser, at EU har grebet ind, så kun de største virksomheder skal lave et bæredygtighesregnskab. Derfor er det ikke længere så let at gå til de mindre virksomheder ang. at kaste penge i vores projekt i forhold til at forbedre deres bæredygtighedsindsats.

Der er professionelle planteskoler, som engagerer sig i at plante træer – kunne der være en mulighed for et samarbejde, måske med Plantorama eller andre meget store planteskoler? Anke påtager sig opgaven med henvende sig til dem. En anden mulighed, der skal afsøges er Hedeselskabet.

Vi har ikke lige nu planer om en kampagne, hvor vi samler ind til Fødder & Rødder

Kunne FB være en mulighed for at samle ind. Vi kan gøre det direkte til vores medlemmer, men der er en udgift forbundet med det, hvis man går bredere ud på FB. I så fald skal der indhentes en indsamlingstilladelse. Den er ikke gratis, men vi vurderer, at det måske er den vej vi skal gå for at »crowdfunde« eksempelvis til et køretøj, som permanent tilknyttes F&R i Mozambique.

Der bliver nævnt, at der ikke er afslag på selve projektet, men mere afslag til, at der ikke er tal nok på ang. output. Det er eksterne, som vurderer ansøgningerne til CISU.

Der spørges til, om der måske er mangel på synlighed af projektmanagement i ansøgningen. Ifølge forpersonen, så har der dog været opmærksomhed omkring dette.

Blandt andet er det anført I ansøgningen, at der skal gennemføres en undersøgelse om forventet udkomme af projektet ved begyndelsen og en ny ved afslutningen.

Forpersonen oplyser, at der faktisk er en del præcise mål i den første ansøgning, men vi går absolut efter at forsøge igen. For- og næstforpersonen er på sagen med at få ansøgningen gjort endnu mere præcis.

Forpersonen giver udtryk for, at han mangler en støttegruppe i hverdagen, dog har denne nu tid til at gøre indsatsen, da han har forladt arbejdsmarkedet. Han udtrykker, at det er vigtigt med jævnlige bestyrelsesmøder for løbende sparring og opbakning.

4: Drøftelse af forslag om indkøb af kunst fra det sydlige Afrika

Selve forslaget fra forpersonen, kommer på baggrund af afslaget fra CISU, hvorfor der er opstået en ”pause” på den måde, at han ikke har opgaver i forbindelse med at implementere selve projektet ”mangrovebeplantning” for tiden.

**Kommentarer til forslaget:**

Det nævnes, at Mozambique har mistet deres evne/ muligheder/ tradition for at udføre kunst.

At de medsendte eksempler tænkeligt er kopier udarbejdet andre steder i Afrika. Lars mener umiddelbart ikke dette er en mulighed. Der advares også imod, om vi er kyndige nok indenfor kunst til at kunne tage stilling og især investere store beløb. Lars anfører, at der ikke kan forventes de priser på de enkelte kunstværker, som er anført i budgettet.

Der stilles tvivl ved, om foreningen bør gå ind i decideret handel/ forretning. Det anbefales fra Lars, at vi væbner os med tålmodighed og forhåbentligt modtager et beløb fra CISU i næste omgang.

Det nævnes, at hvis vi få kontakt til et eller flere kunstnerkollektiver, som vi gerne vil støtte, så kunne det måske give mening. Der er en stor fairtradebutik i Flensborg, som har samarbejde om produkter fra mange lande i verden også fra Afrika. Ved denne model handler det om at knytte kontakter af denne art.

Flere af bestyrelsesmedlemmerne nævner, at vi skal holde os til vores kerneopgave, nemlig at plante træer og høste de gode sideeffekter heraf.

Der fremsættes positive ytringer i forhold til selve iværksættertanken, og det at støtte mennesker direkte ved samhandel, og de sidegevinster dette vil bidrage med i Mozambique

**Forpersonens bemærkninger til kommentarerne.**

Hvis vi kan støtte nogen mennesker direkte, så slår vi flere fluer med et smæk, både direkte støtte til enkeltindivider i Mozambique, men tanken er jo, at overskuddet skal gå til at plante træer og sidegevinsterne i projektet

Forpersonen nævner, at der også er tanke om, at virksomheder kan indkøbe i større partier af kunst, som kan anvendes til eksempelvis julegaver

I det nordlige Mozambique befinder Allan Schwartz sig, som har ca.100 »enmandsfirmaer«, der leverer til ham, og som laver meget smukt kunsthåndværk og forskelligt træarbejde. Det er en oplagt kontakt at tage. Forpersonen pointerer, at da han er den, som bruger absolut mest tid på F&R, er det vigtigt, at han beskæftiger sig med opgaver, som han brænder for. Han brænder for kunst, købmandskab, iværksætteri og samarbejde med afrikanere.

Forpersonen mener, at foreningen Fødder & Rødder kan drive forretning, hvor overskuddet går til foreningen. Det ville være fint med ligeværdig handel, frem for altid at søge fonde og puler.

Sluttelige bemærkninger:

Lige for tiden er der ikke enighed i bestyrelsen om at indkøbe kunst til videresalg. Der er desuden uenighed om, hvorvidt medlemmerne skal spørges, om det er en aktivitet de kan gå med til. Lars mener, at medlemmerne skal høres, mens forpersonen mener, at medlemmerne har tilsluttet sig formålet med at bekæmpe fattigdom og klimaforandringer, og alle aktiviteter, der bidrager hertil er naturlige for F&R.

Lars anfører, at han ikke kan se sig selv fortsætte i foreningen, hvis den inddrager forretning som et aktivitetsområde.

Forpersonen trækker på baggrund af flere bestyrelsesmedlemmers klare betænkeligheder forslaget og vil overveje selv at oprette en virksomhed, der så kan donere beløb til F&R.

5: Fastsættelse af dato for det kommende møde.

Næste mødedato: onsdag d. 14. maj kl. 15.00

6: Eventuelt,

Der var ikke emner til evt.

**Forud for mødet** fremsatte forpersonen overvejelser om, hvordan vi kommer videre med F&R samt en skriftlig redegørelse inkl. et udkast til budget for den humanitære kunstforretning Afrika Artefakt:

Jeg er netop kommet hjem efter et fire dage langt højskolekursus, hvor vi mange blændende oplægsholdere - herunder fremtidsforskeren Tyge Mortensen.

Han gjorde opmærksom på, at vi lever i en tid med de tre store K’er: Klima, krig og kunstig intelligent. Billedet er så broget, at han ikke turde blot antydningsvis spå om, hvad der venter os, blot mente han, at vi rykker sammen i nære fællesskaber. En anden foredragsholder, Johannes Nørregaard Frandsen, prof. emer. SDU, slår fast, at fremtiden ligger i provinsen.

Min tilføjelse: De nære fællesskaber er overskuelige, de er håndgribelige. Behovet for at gøre noget kan blive indfriet i nærområdet, når nu verden synes så kaotisk, brutal og uoverskuelig.

Jeg gik i pausen op til Tyge og præsenterede mig og F&R for at få et råd til, hvordan pokker vi bærer os ad med at mobilisere danskere for at støtte mennesker 12.000 kilometer borte i et kaos, der langt værre end vores. Tyge kiggede lidt rådvild på mig og kom ikke med noget håndfast råd. Jeg hørte blot mig selv sige: “Når folk er så optaget af Ukraine, USA, toldkrig og stigende vandstande, så er der nogen, der er nødt til at solidarisere sig med mennesker i de områder, der opfattes som perifere, men som ikke desto mindre har brug for både konkret hjælp og håb.

Det fik mig så igen til at tænke på, at vi ganske vist har 130 medlemmer (2024-tal), men at de dels bor meget spredt i Danmark, dels ofte har både arbejde, familie og andre fritidsbeskæftigelser.

Altså er jeg lidt tilbage ved en anden tanke: At mobiliseringen derfor er nødt til at finde sted, der hvor vi bor - og det vil jo så realistisk betragtet sige der, hvor de fleste af os bor, i grænseregionen.

Og det er så der, vi står. Med et supergodt projekt, som vi pt. ikke har midlerne til - men måske får i september. Det er immervæk kun 150.000 + et køretøj, vi skal bruge, og de penge må vi overveje, om vi ikke kan skrabe sammen på en anden måde. CISU er ikke noget sikkert kort.

Jeg har luftet ideen om at importere kunst fra det sydlige Afrika. Nedenfor kan I se et oplæg herom.

Kom meget gerne med andre forslag. Vigtigt er, at vi får en diskussion om, hvordan vi i øvrigt kan bidrage til:

* At bekæmpe klimaforandringer og fattigdom i Mozambique.
* Og i den sammenhæng udvikle organisationen især i Danmark/Sydslesvig, læs: især mobilisere frivillige.
* Konkret udpege på hvilken måde vi vil udvikle F&R, læs: nye initiativer.

………….

»Afrika Artefakt«

Projektet har arbejdstitlen »Afrika Artefakt«

(Artefakt: genstand eller fænomen, ofte af historisk eller kulturel interesse, der er frembragt af mennesker. Fra latin: arte factum 'frembragt ved kunst’)

**Formål:**

* At give F&R en løbende indtægt øremærket bekæmpelse af klimaforandringer og fattigdom i Mozambique.
* At bruge storytelling offensivt til at udbrede kendskabet til F&R og dermed skaffe medlemmer og nye donorer.
* At bruge storytelling med afsæt i de enkelte kunstneres historie til at oplyse om situationen i det globale syd, her især det sydlige Afrika.

**Beslutningsforslag:**

F&R beslutter at undersøge markedet for afrikansk kunst i første omgang i Danmark.

1: Der foretages en rundspørge blandt gallerister og fair trade-butikker for at få pejlemærker for efterspørgslen; en vurdering af forretningsmodellen.

2: Såfremt det vurderes, at der er et marked i en størrelsesorden, så salget kan give et betragteligt afkast, gennemføres der en en måned lang research- og indkøbsrejse til Mozambique, Zimbabwe og Sydafrika.

3: Vi går forsigtigt frem og køber for DKK 100.000, der rundt regnet vil kunne betale for 100 kunstværker (der er ikke tale om brugskunst, men om unikke værker - især stenskulpturer).

**Salget skal ske gennem:**

Pop up-butikker

Salgsudstilling ved foredrag

Global engelsksproget onlineplatform

Samarbejde med virksomheder

Hyldesalg i fairtradebutikker

Kommissionsalg i galerier

Museumsalg

**Budget (DKK)**

Udgifter

Opkøb af 100 kunstværker: 100.000

Flybilletter: 14.000

Leje af bil: 8.000

Benzin: 3.000

Hotelophold/overnatning: der satset på delvis gratis overnatning 5.000

Forplejning: 7.000

Aflønning 1 prs.: 7.500

Transport 5.000

Told 5.000

Transport Danmark 5.000

Diverse uforudset 5.000

Moms 100.000

(Foreninger med et salg for mere end DKK 50.000 skal momsregistreres).

I alt 265.000

Indtægter:

100 kunstværker gennemsnitlig salgspris DKK 4.000 400.000

Overskud 140.000

Finansiering - rentefrie lån fra medlemmer. Evt. Vil forpersonen stille med hele summen.

I tilknytning til projektet kan CISU ansøges om DKK 150.000 fra oplysningspuljen.